|  |  |  |
| --- | --- | --- |
| Digitaliseringsstyrelsen · Landgreven 4 · Postboks 2193 · 1017 København K |  |  |
| **Til høringsparterne** |  | 27. januar 2022 |

**Høring over udkast til bekendtgørelse om tilrådighedsstillelse og anvendelse af MitID-løsningen og NemLog-in for offentlige myndigheder og offentligretlige organer**

Digitaliseringsstyrelsen skal hermed anmode om eventuelle bemærkninger til ved- lagte udkast til ny bekendtgørelse om tilrådighedsstillelse og anvendelse af MitID-løsningen og NemLog-in for offentlige myndigheder og offentligretlige organer, som fastsættes i medfør af § 5, stk. 1, § 10, § 15, stk. 2, § 16 og § 18, stk. 2, i lov nr. 783 af 4. maj 2021 om MitID og NemLog-in.

Bekendtgørelsen indeholder de nærmere regler for offentlige myndigheder og offentligretlige organers anvendelse af løsningerne MitID og NemLog-in.

Bekendtgørelsen fastlægger de nærmere betingelser for Digitaliseringsstyrelsens tilrådighedsstillelse af MitID-løsningen og NemLog-in for offentlige myndigheder og offentligretlige organer. Herved sikres, at offentlige myndigheder og offentligretlige organer kan anskaffe løsningerne fra Digitaliseringsstyrelsen i medfør af lovens bestemmelser om ret og pligt for offentlige myndigheder og offentligretlige organer. Bekendtgørelsen regulerer ikke private virksomheders anvendelse af løsningerne, idet deres anvendelse af løsningerne baseres på aftaler.

Bekendtgørelsen indeholder bestemmelser, som fastlægger de forvaltningsmæssige rammer for serviceområdet Digital repræsentation, regler herom har direkte betydning for borgernes retsstilling ved repræsentation.

Offentlige myndigheder og offentligretlige organer skal være opmærksomme på, at hvis de tilslutter sig NemLog-in via én eller flere NSIS-anmeldte brokere, vil bekendtgørelsens foreslåede § 4, stk. 2, finde anvendelse.

Digitaliseringsstyrelsen skal bemærke, at bekendtgørelsen indeholder bestemmelser om vederlag for løsningerne i § 11. Offentlige myndigheder og offentligretlige organers betaling af vederlag for anvendelse af serviceområderne Log-in, autentifikation og Digital signering afholdes af fællesoffentlig finansiering i det omfang, at de udfører en myndighedsopgave.

Det bemærkes, at bekendtgørelsen indeholder links, som udfyldes efter høringen.

Digitaliseringsstyrelsen skal anmode om at modtage eventuelle bemærkninger til bekendtgørelsesudkastet senest **den 24. februar 2022 kl. 12:00.**

Eventuelle bemærkninger bedes sendt til fregod@digst.dk med kopi til bil@digst.dk.

Vedlagt ses fortegnelse over hørte myndigheder og organisationer mv.

Høringssvarene vil blive offentliggjort på Høringsportalen i forbindelse med ikrafttrædelse af bekendtgørelsen: <https://hoeringsportalen.dk>

Ved afgivelse af høringssvar samtykker høringsparten til, at vedkommendes høringssvar, kontaktoplysninger og navn offentliggøres på Høringsportalen.

Med venlig hilsen

Frederikke Sejer Godtfredsen

Fuldmægtig